**PÁLYÁZATI FELHÍVÁS**

**a regisztrált helyi sportegyesületek és önszerveződő közösségek**

**eseti sportrendezvényeinek és sporttevékenységének**

**önkormányzati támogatását célzó pályázatról**

# 1. A pályázati eljárás célja

# Szada Nagyközség Önkormányzat Képviselő-testülete 2021-től kezdődően évente Civil Pályázati Alapot különít el az Önkormányzat költségvetésében. E Civil Alap funkciója és célja, hogy pályázati úton pénzügyi támogatást biztosítson a regisztrált helyi civil szervezetek, egyházak és magánszemélyek részére a helyi lakosok érdekében végzett tevékenységükhöz és közösségi rendezvényeikhez.

# Az Önkormányzat Képviselő-testülete ezzel is támogatja a kultúra, a közművelődés, az oktatás- és nevelés, a szociális, a karitatív területén végzett civil tevékenységet, a természet és épített környezet megóvását, az egyházi életet, valamint anyagilag is ösztönzi a kimagasló egyéni vagy csoportos teljesítmények elérését.

A 2023. évtől kezdődően – a feladatcsoport nagyságrendjére és elkülöníthetőségére figyelemmel – a Képviselő-testület a Civil Alap mellett önálló **Sporttámogatási Keretet** hozott létre, keretösszege 2024. évben: bruttó **6.900.000,-Ft**.

E pályázati keretösszeg eseti sportrendezvények – köztük különösen a tömegsport-rendezvények – önkormányzati támogatására szolgál, amelyből egy-egy pályázó legfeljebb bruttó **590.000,- Ft/támogatott esemény** erejéig részesülhet önkormányzati támogatásban.

A pályázat kiírója: Szada Nagyközség Önkormányzat Képviselő-testülete

A pályázatban részt vevők köre (a továbbiakban: pályázó):

- szadai székhelyű *regisztrált* (a Szada Nagyközség Önkormányzat Képviselő-testületének Szervezeti és Működési Szabályzatáról szóló 35/2021.(XII.10.) önkormányzati rendelet 8. sz. függelékében felsorolt) *sportegyesület/ek*, valamint

- szadai állandó lakóhellyel vagy bejelentett tartózkodási hellyel rendelkező természetes személyek.

**2. Pályázati támogatásban részesíthető főbb tevékenységi körök – az Önkormányzat 2022-2027. közötti időszakra vonatkozó Középtávú sport- és sportfejlesztési koncepciójában, *továbbá* az itt megfogalmazottak szerint:**

* 1. a fogyatékkal élők, egészségkárosultak mozgási, sportolási lehetőségének biztosítása;
  2. a kistérség településeivel együttműködési lehetőségek felkutatása és kidolgozása (szabad kapacitások cseréje, tehetséggondozás stb.)
  3. rendszeres helyi rendezvényekkel (Családi nap, Gyereknap) egybekötve *sportágválasztó* rendezvények szervezése;
  4. a Szadán élő aktív, vagy már visszavonult sportolók, sportvezetők megkeresésével sport/sportág népszerűsítő rendezvények szervezése;
  5. nyári iskolai sporttáboroknak a Sportcentrumban történő megszervezése, *továbbá:*
  6. *eseti sportprogramok és tömegsport rendezvények szervezése;*
  7. *olyan eszközbeszerzés vagy beruházás, amelynek eredményeképpen Szadán a korábbinál szélesebb körű, nagyobb lakosságszámot elérő lehetőség nyílik a sportélet fejlesztésére,*
  8. *olyan kiemelkedő egyéni vagy csoportos sportteljesítményt nyújtó személyek vagy szervezetek munkássága, akik, illetve amelyek eddigi eredményeikkel, és a támogatás segítségével elérhető eredményeikkel Szada nagyközség jó hírét és ismertségét növelik. E támogatás lehetséges formái: sporteseményen történő csoportos részvétel (pl. utazás, szállás, étkezés) támogatása, a pályázó kiemelkedő eredményének eléréséhez szükséges eszköz vagy anyag beszerzésének támogatása.*

A pályázatok elbírálásánál előnyt élveznek azok a pályázók, akik az Önkormányzat kiemelt rendezvényeinek és/vagy állami ünnepségeinek megvalósításában, avagy az Önkormányzat 2022-2027. közötti időszakra vonatkozó *Középtávú sport- és sportfejlesztési koncepciójában* megfogalmazott célkitűzések elérésében részfeladat ellátására pályáznak!

A pályázatok elbírálásakor előnyt élveznek továbbá az adott esemény bekerülési költségeiből legalább 30%-os önrészt vállaló pályázók.

**3. Pályázati feltételek**

Pályázati előfinanszírozás:

Amennyiben a pályázat tárgya a pályázati határidő lejártát megelőzően nem valósult meg, a támogatás a tervezett megvalósításhoz kérhető. Ebben az esetben a támogatott a támogatás összegével utólag, a támogatási szerződésben foglaltak szerint köteles elszámolni.

Pályázati utófinanszírozás:

Amennyiben a pályázat tárgya a pályázati határidő lejártát megelőzően a tárgyévben megvalósult, a támogatás a számlával igazolt költségek utólagos megfizetéséhez kérhető. Ebben az esetben támogatás legfeljebb a Képviselő-testület által elfogadott számlák összegéig adható.

A benyújtott pályázatnak minden esetben tartalmaznia kell

* a kitöltött Pályázati adatlapot (lsd. a Felhívás Függelékeként!), vagy a pályázóra vonatkozóan a pályázati adatlapon szereplő valamennyi kért adatot,
* a pályázat tárgyának, céljának, megvalósítás~~i~~ tervének – *előfinanszírozás* iránti pályázat esetén - a kiadási tervek fedezetéül szolgáló becsült saját bevételeket is. *(A költségek kibontása természetes személy pályázó esetében előnyt biztosít a pályázatok elbírálása során –* ***sportegyesület/ek esetében pedig az egyesület saját bevételeinek Alapszabályuk előírása szerinti bontásban történő kimutatása eleve kötelező!)***
* az előbbi forgatókönyvben részletezett költségvetés-tervezet alapján igényelt önkormányzati támogatás összegét (amely a sportegyesületek esetében ún. „*egyéb önkormányzati támogatás”* jogcímének minősül),
* *utófinanszírozás* esetén *költségkimutatást,* amely tartalmazza a pályázat tárgyának megvalósításával kapcsolatos számlával igazolt költségeket, továbbá a megvalósításhoz felhasznált saját bevételek forrásait és összegeit,
* a pályázat keltét és pályázó általi aláírását.

A pályázó egyidejűleg több tevékenységre/eseményre is kérhet támogatást. Ebben az esetben a pályázatokat külön-külön kell benyújtani (a pályázati kiírásban meghatározott határidőre).

A pályázók közös pályázatot is benyújthatnak, azonban ebben az esetben egyértelműen meg kell jelölni a végrehajtásért és elszámolásért felelős szervezetet.

**A benyújtott pályázathoz minden esetben csatolni kell:**

**valamennyi pályázó esetén, a pályázó által kitöltött és aláírt***:*

* nyilatkozatot arról, hogy a pályázó (vezetőség, kuratóriumi tagság, bizottsági tagság okán) közös érdekkörébe tartozó más személy vagy szervezet, a párhuzamos pályázati lehetőséget kínáló Civil Alapra és Közbiztonsági Alapra azonos céllal, azonos programra, rendezvénysorozatra, rendezvény körre nem pályázott,
* nyilatkozatot arról, hogy a pályázó az elmúlt kettő évben kapott-e (nem szociális jellegű) önkormányzati támogatást, ha igen milyen célra, mekkora összeget,
* nyilatkozatot arról, hogy az elmúlt öt évben részesült-e olyan Szada Nagyközség Önkormányzata által nyújtott olyan támogatásban, amellyel nem határidőben vagy nem megfelelően számolt el.

**az Önkormányzatnál eddigiekben nem regisztrált sportegyesület esetén:**

* 60 napnál nem régebbi bírósági nyilvántartási igazolást,
* hatályos létesítő okiratot,
* az eljáró képviselő aláírási címpéldányát vagy ügyvéd által ellenjegyzett aláírás-mintáját.

**természetes személy esetén:**

* lakcímkártya másolatát, ennek hiányában vagy adatváltozás esetén az állandó lakcímet vagy bejelentett tartózkodási helyet tanúsító hatósági igazolást,
* szakmai önéletrajzot vagy szakmai ajánlást, illetve referenciát (díjak, elismerések, kitüntetések),
* szükség esetén a pályázat tárgyának megvalósításához szükséges szakirányú végzettséget igazoló dokumentumok másolatát,
* külön íven szövegezve szakmai ajánlást vagy referenciát, vagy az elnyert díjak, elismerések, kitüntetések felsorolását.

**A pályázathoz csatolt dokumentumokat eredeti vagy hiteles másolati formában kell benyújtani.** Hiteles másolatnak tekintendő a pályázó (pályázó erre jogosult képviselője) által „Az eredetivel mindenben megegyező” felirattal, keltezéssel és aláírással ellátott másolat, vagy a közjegyzői vagy ügyvédi ellenjegyzéssel készült másolat.

A pályázatok benyújtásának módja:

* postai úton vagy személyesen: Szadai Polgármesteri Hivatal Iktató Irodája, 2111 Szada, Dózsa György út 88. *vagy*
* elektronikusan a [szada@szada.hu](mailto:szada@szada.hu) e-mail címre.

A pályázatok beérkezésének határideje: **2024. február 29. 10.00 óra.** Csak a határidőben beérkezett pályázatokat lehet elfogadni, a határidő után érkezett pályázatokat érvénytelennek kell tekinteni.

Érvénytelennek kell tekinteni azt a pályázatot is, amelynek benyújtója korábban elnyert, Szada Nagyközség Önkormányzata által nyújtott támogatással határidőben megfelelően nem számolt el, és az elszámolásra határidő-hosszabbítást nem kapott.

Érvénytelennek kell tekinteni továbbá a pályázatot, ha a Pályázati felhívásban felsorolt adatok vagy dokumentumok bármelyikét nem, *vagy hibásan, hiányosan tartalmazza* és a pályázó a hiánypótlást határidőn belül nem teljesíti*, valamint ha a benyújtott adatok és dokumentumok bármelyike valótlan adatot tartalmaz*.

**A pályázatok előzetes értékelése során egyszer van lehetőség hiánypótlásra**.

A pályázatok (2024. február 29-n 13.00 órakor történő) bontása során az értékelést végző bizottság megállapítja, hogy a pályázat formailag és tartalmilag a pályázati kiírásnak megfelel-e. Amennyiben nem, úgy a pályázót – a felhívás kézhezvételétől számított 3 napos határidő tűzésével, a hiányok tételes felsorolásával -, hiánypótlásra szólítja fel. A hiánypótlással érintett pályázat érvényes, amennyiben a pályázó a hiánypótlást határidőn belül (**2024. március 4-én 10.00 óráig**) teljes egészében teljesíti. A pályázat érvénytelen, amennyiben a pályázó a hiánypótlást teljes egészében határidőn belül nem teljesíti. A határidő jogvesztő.

**4. A pályázatok értékelési szempontjai**

A benyújtott pályázat érvényessége nem jelenti automatikusan a kért támogatási összeg elnyerését!

A pályázatokat Szada Nagyközség Önkormányzat Képviselő-testülete az alábbi értékelési szempontrendszer alapján értékeli, amely során minden képviselő a meghatározott szempontrendszer alapján pontoz.

*Értékelési szempontok:*

1. Szakmai tartalom
2. Támogatással érintett személyek száma, a tervezett programmal elérni kívánt célcsoport/ok nagysága
3. Az igényelt támogatás aránya az összköltséghez viszonyítva (költséghatékonyság, megalapozott költségvetés)
4. Közérdek, közcél

A szempontokat a képviselők 1-5 pontig terjedő skálán értékelik, úgy, hogy az 1-gyenge, 5-kitűnő. Valamennyi értékelési szempont pontszámait összegzik, majd átlagolják a résztvevő képviselők számával. A kapott értékeket emelkedő sorrendbe állítva a Képviselő-testület sávos értékelést alkalmaz, amelyhez a támogatásként kért összeg bizonyos százalékát rendelik az alábbiak szerint:

|  |  |
| --- | --- |
| Pontszám szerinti helyezés | Igényelt összeg %-a |
| 1-3. helyezett | 100 % |
| 4-6. helyezett | 80 % |
| 7-10. helyezett: | 60 % |
| 11. helyezéstől: | 50 % |

A fenti értékelési eljárás a pályázatok objektív, arányos elbírálását eredményezi.

A pályázatok önkormányzati támogatásáról és annak összegéről a Képviselő-testület saját hatáskörében, a 2024. március havi rendes, zárt testületi ülésén dönt.

A Képviselő-testület döntésével szemben jogorvoslati lehetőség nincs.

**5. Az elnyert támogatás igénybevételének feltételei**

Az a pályázó, aki az értékelés és elbírálás során támogatást nyert (a továbbiakban: Támogatott) a támogatás igénybe vétele előtt köteles a pályázat kiírójával az erről szóló döntés kézhezvételétől számított 5 napon belül a helyi önszerveződő közösségek pénzügyi támogatásának rendjéről szóló 2/2021.(I.28.) önkormányzati rendelet szerinti Támogatási Szerződést kötni.

A határidő jogvesztő.

A támogatás folyósításának és az elszámolásnak a részletes feltételeit e Támogatási Szerződés tartalmazza.

***Kérjük a Tisztelt Pályázókat, figyelmesen olvassák el a Pályázati Felhívást és***

***ügyeljenek a pályázati adatlap és tartozékai hiánytalan kitöltésére és benyújtására!***

Szada, 2024. január 26.

Pintér Lajos

polgármester

Függelék: Pályázati adatlap

**PÁLYÁZATI ADATLAP**

szadai székhelyű regisztrált **helyi sportegyesületek és önszerveződő közösségek**

**2024. évi sportrendezvényeinek önkormányzati támogatását célzó pályázathoz**

**Egyesület esetén:**

* Pályázó neve:
* Elérhetőségi telefonszám, e-mail cím:
* Pályázó képviselője:
* Pályázó székhelye:
* Pályázó adószáma:
* Pályázó bankszámlaszáma:
* Pályázó tevékenységi köre:
* Pályázat tárgyának rövid leírása (rendezvény, program bemutatása, költségvetési tervezete):

…………………………………………………………………………………………………...

…………………………………………………………………………………………………...

…………………………………………………………………………………………………...

…………………………………………………………………………………………………...

…………………………………………………………………………………………………...

* Igényelt pályázati összeg:

**Magánszemély esetén:**

* Pályázó neve:
* Pályázó telefonszáma és e-mail címe:
* Születési neve:
* Születési helye, ideje:
* Anyja neve:
* Lakcím:
* Munkaviszony:
* TAJ száma:
* Adóazonosító száma:
* Bankszámlaszáma:
* Pályázó tevékenységi köre:
* Pályázat tárgyának rövid leírása (rendezvény, program bemutatása, költségvetési tervezete):

…………………………………………………………………………………………………...

…………………………………………………………………………………………………...

…………………………………………………………………………………………………...

…………………………………………………………………………………………………...

…………………………………………………………………………………………………...

* Igényelt pályázati összeg:

Szada, 2024. ………………….

aláírás

bélyegző